[{"text_idx": "#000000", "text": "Nokte de la 20-a de julio, mi estis en la internacia flughaveno Cumbica en Brazilo, atendanta en vico por ekspedi mian bagag\u0302on al C\u0302inio. Antau\u0306 mi estis aro da atletoj, c\u0302iuj en novaj uniformoj de brazila teamo, kun la emblemo de CBDU (Brazila Konfederacio pri Universitataj Sportoj). Tiu granda delegitaro de junaj atletoj el malsamaj sportoj respondecis pri granda elcento de la tuta aro da pasag\u0302eroj en la aviadilo kiu kunportis nin al Adis-Abebo, c\u0302efurbo de Etiopio. Post tiu 12-hora flugo ni disig\u0302is: la atletoj iris al Chengdu kaj mi al Pekino."}, {"text_idx": "#000001", "text": "C\u0302ina delegitaro salutas la publikon en la malferma ceremonio de c\u0302ijara universiado en Chengdu."}, {"text_idx": "#000002", "text": "Dum la vojag\u0302o, plejparto de la atletoj bone dormis, kelkaj restis vekaj spektante filmojn, kaj mi aparte memoras pri basketbalisto kun longegaj kruroj, tre longaj por komforte akomodig\u0302i inter la seg\u0302oj."}, {"text_idx": "#000003", "text": "La entuziasmo de tiuj brazilaj atletoj certe ne estis malpli granda ol tiu de atletoj el aliaj landoj venintaj al Chengdu por la universiado. En Adis-Abebo, atendante mian flugon, mi imagis kiom multe tiuj atletoj estus impresitaj de la disvolvig\u0302o de C\u0302inio."}, {"text_idx": "#000004", "text": "Chengdu estas bela kaj moderna urbo, kiun mi vizitis en 2021. Tie mi vizitis la bazon pri bredado de grandaj pandoj; gustumis la mondfamajn pladojn de sichuan-a kuirarto, unu el la ok c\u0302efaj regionaj kuirartoj de C\u0302inio; kaj spektis prezentaj\u0302on de Sichuan-a Opero, unu el la plej famaj stiloj de tradicia c\u0302ina opero. Ne for de Chengdu oni povas viziti vilag\u0302ojn de etnoj kaj lokojn kun aparta historia graveco, ekzemple la antikva irigacia sistemo Dujiangyan kaj la arkeologiejo Sanxingdui."}, {"text_idx": "#000005", "text": "La 20-an de julio, brazilaj atletoj atendis en vico por ekspedi bagag\u0302on kaj ekflugi al Chengdu."}, {"text_idx": "#000006", "text": "Sed ni fokusig\u0302u sur sporto en tiu artikolo. C\u0302inio jam gastigis multajn gravajn internaciajn sportkonkursojn kaj c\u0302iam provizis servojn kaj strukturon altnivelajn por tiuj eventoj. Plie, multaj landoj emas konstrui kaj reformi stadionojn por grandegaj internaciaj sportaj eventoj, c\u0302efe Olimpikoj, sed nur kelkaj emas fari la samon kiam temas pri evento malpli atentata, kiel universiado. La investo de C\u0302inio en konstruado kaj reformado de sportejo uzataj por c\u0302ijara universiado montras ne nur, ke la lando alte taksas universitatajn sportojn, sed ankau\u0306 evidentigas la lau\u0306dindan laboron de la c\u0302ina registaro por popularigi sporton kaj sanigan vivstilon."}, {"text_idx": "#000007", "text": "En tiu c\u0302i jarcento, Brazilo gastigis la Tut-Amerikajn Ludojn en 2007, la Futbalan Mondpokalon en 2014, kaj la Somerajn Olimpikojn kaj Paralimpikojn en 2016. Komentoj pri tiuj eventoj en amaskomunikiloj kaj sociaj retejoj ofte priskribis la registarajn investojn faritajn por tiuj eventoj kiel mals\u0302paro da mono. C\u0302u pravaj au\u0306 ne, tiuj komentoj eh\u0302as similajn komentojn en multaj aliaj landoj kiuj gastigis tiajn eventojn. Kial? La respondo estas simpla: abundas ekzemploj de stadionoj kaj aliaj strukturoj konstruitaj por granda sporta evento, kiuj poste estis simple forlasitaj au\u0306 detruitaj, sen alporti avantag\u0302ojn por la popolo."}, {"text_idx": "#000008", "text": "En C\u0302inio, male, plejparto de homoj vidas tiujn grandajn eventojn ne nur kiel ilo por montri al la mondo la kulturon kaj la multajn atingojn de C\u0302inio, sed ankau\u0306 kiel io, kio alportos pluan disvolvig\u0302on al la gastigurbo, el kiu profitas ankau\u0306 la popolo. Veninte al Pekino, mi konstatis, ke plejparto de la infrastrukturo konstruita por la Someraj Olimpikoj kaj Paralimpikoj 2008 ne nur estas konservataj kaj dau\u0306re gastigas sportajn eventojn, sed ankau\u0306 multaj el ili farig\u0302is turismejoj kaj sportejoj. En kelkaj el tiuj lokoj, ordinaraj homoj informig\u0302as pri iu sporto kaj povas g\u0302in lerni kaj praktiki. En la lasta vintro, multaj homoj en C\u0302inio profitis la infrastrukturon de la skiejoj konstruitaj por la Vintraj Olimpikoj kaj Paralimpikoj 2022 por praktiki vintrajn sportojn."}, {"text_idx": "#000009", "text": "Log\u0302ejoj konstruitaj por gastigi atletojn dum universiado en Chengdu"}, {"text_idx": "#000010", "text": "Tiel funkcias planado de sportaj eventoj en C\u0302inio: oni ne rigardas nur la eventon, sed ankau\u0306 la postulojn kaj mankojn surloke, por disvolvi ampleksan projekton uzante la eventon kiel simbolon. Antau\u0306 kaj dum la ludoj, kreig\u0302as etoso favora por stimuli homojn praktiki sportojn kaj diversaj aktivaj\u0302oj pri diskonigo kaj stimulado pri sportoj ampleksigas la efikon de tiu entuziasmo. Post la ludoj, lokaj homoj havas pliajn oportunojn por lerni kaj praktiki sportojn, kaj kiu povas antau\u0306vidi, c\u0302u inter ili estas iu, kiu farig\u0302os pintnivela atleto de C\u0302inio en la estonteco? Ju pli da homoj havas s\u0302ancon praktiki iun sporton, des pli multaj talentuloj estos malkovritaj."}, {"text_idx": "#000011", "text": "Aldone al c\u0302io jam dirite, la entuziasmo de c\u0302inoj pri sportoj ankau\u0306 estas bona por la landa ekonomio, c\u0302ar kreskas jaron post jaro la elspezoj de c\u0302inoj pri sportoj: homoj ac\u0302etas pli da sportaj ekipaj\u0302oj, alig\u0302as al pagendaj trejnoj kaj pagas iom da mono por uzi sportejon. Tiuj elspezoj kreas postenojn, stimulas produktadon kaj vigligas provizadon de sport-rilataj servoj."}, {"text_idx": "#000012", "text": "Per alpreno de sag\u0302aj kaj ampleksaj politikoj pri sporto, kunligitaj kun tiuj pri aliaj sektoroj, C\u0302inio sukcesas gastigi plurajn altnivelajn internaciajn sportajn eventojn kaj diversmaniere profiti de ili."}]